Baba op Kaapse strand geboreVrywilligers van die Stad Kaapstad se ramprisikobestuursentrum Judith Henn, Aaliyah Anthony, Marilyn Africa met die baba in haar arms en Rahdee Salie. (Foto: Stad Kaapstad) ŉ Gesonde babadogtertjie het Sondag onverwags haar opwagting op ŉ strand in Kampsbaai in die Wes-Kaap gemaak. Die Stad Kaapstad het Woensdag in ŉ verklaring foto’s van dié pasgebore pienkvoet saam met personeel en vrywilligers van sy ramprisikobestuursentrum wat bystand tydens die bevalling verskaf het, gedeel. Luidens die verklaring het ŉ personeellid van Identikidz Sondag omstreeks 11:15 om hulp gevra aangesien ŉ jong vrou in kraam was. Vrywilligers van dié sentrum het die situasie beoordeel en gesien dat die baba se kop reeds sigbaar was. Hulle het die ma bygestaan totdat paramedici by die toneel aangekom het. “Ons spanne is elke dag tydens die vakansie aan diens vir enige noodgeval en om strandgangers by te staan. Hierdie nuwejaarsverrassing het vir ŉ bietjie ekstra vrolikheid gedurende die feestyd gesorg. “Ons loof ons vrywilligers dat hulle koelkop onder druk gebly en die ma gehelp het om lewe te skenk,” het JP Smith, Kaapstad se burgemeesterskomiteelid vir veiligheid en sekuriteit, gesê. Dit is boonop nie die eerste keer dat personeellede van dié sentrum gehelp het om ŉ baba oor die feestyd in die lewe te bring nie – en dít nogal in dieselfde omgewing. “Die jongste voorval kom net meer as vyf jaar nadat ander lede van die rampbestuurspan kort voor Kersfees ook gehelp het om ŉ baba in die Kampsbaai-omgewing in die lewe te bring. In dié geval was dit ŉ seun wat toe na een van die personeellede vernoem is. Welgedaan aan almal.”